**LĪGUMS Nr. 4.1-1/2**

***Pētījums par laulības nereģistrēšanas problemātiku***

(iepirkuma identifikācijas numurs: 2015/PKC-3)

Rīgā 2015.gada 1. jūnijs

**Pārresoru koordinācijas centrs** (reģistrācijas numurs 90009682011, adrese: Brīvības bulvārī 36, Rīgā, LV-1520) tās vadītāja Pētera Vilka personā, kas rīkojas saskaņā ar Ministru kabineta 2011.gada 19.oktobra noteikumiem Nr.815 „Pārresoru koordinācijas centra nolikums” (turpmāk – PASŪTĪTĀJS), no vienas puses, un

**Sabiedrība ar ierobežotu atbildību „Projektu un kvalitātes vadība”** (vienotais reģistrācijas numurs: 40003803078, juridiskā adrese: Ūnijas iela 25, Rīga, LV - 1039) tās valdes locekles Evijas Eglītes personā, kas rīkojas saskaņā ar statūtiem (turpmāk – IZPILDĪTĀJS), no otras puses, abi kopā vai atsevišķi (turpmāk – PUSES),

Pamatojoties uz publiskā iepirkuma „***Pētījums par laulības nereģistrēšanas problemātiku***”, iepirkuma identifikācijas Nr.2015/PKC-3 (turpmāk tekstā – iepirkums) rezultātiem, noslēdz šo līgumu par tālāk norādīto (turpmāk tekstā – Līgums):

**1. LĪGUMA PRIEKŠMETS**

1. PASŪTĪTĀJS uzdod, bet IZPILDĪTĀJS ar saviem intelektuālajiem un materiāltehniskajiem līdzekļiem, ievērojot šī Līguma noteikumus un saskaņā ar iepirkuma Tehnisko specifikāciju un IZPILDĪTĀJA iesniegto Tehnisko piedāvājumu un Finanšu piedāvājumu (turpmāk tekstā – piedāvājums), kas ir šī Līguma neatņemamas sastāvdaļas, apņemas veikt pētījumu par laulības nereģistrēšanas problemātiku (turpmāk – Pakalpojums).
2. IZPILDĪTĀJS Pakalpojuma īstenošanu nodrošina saskaņā ar šī līguma 2.1.punktā noteikto nodevumu iesniegšanas grafiku.
3. Pakalpojuma izpildes termiņš – ne vēlāk kā 6 (seši) mēneši no Līguma parakstīšanas dienas.

**2. Nodevumu pieņemšanas-nodošanas kārtība**

2.1. IZPILDĪTĀJS nodevumus iesniedz PASŪTĪTĀJAM saskaņā ar šādu grafiku (atbilstoši katras iepirkuma daļas nodevumu grafikam):

|  |  |  |  |
| --- | --- | --- | --- |
| Uzdevuma  Nr.p.k. | Nodevums | Skaits | Laika grafiks |
| 1. | 1. progresa ziņojums „Ziņojums par dokumentu un statistikas datu sekundāro analīzi”, kas ietver:  1) pārskatu par tiesību aktu un politikas plānošanas dokumentu analīzi, kas ietver analītisku dokumentu izvērtējumu, identificējot problēmjautājumus un riskus, kas saistīti ar laulību nereģistrēšanu;  2) pārskatu par iepriekš veiktajiem pētījumiem, kas ietver katra pētījuma metodoloģijas aprakstu, galvenos secinājumus un analītisku izvērtējumu, identificējot iemeslus un riskus laulību nereģistrēšanai;  3) analīzē iekļautās informācijas sarakstu – statistikas datu, tiesību aktu, politikas plānošanas dokumentu uzskaitījums un iepriekš veikto pētījumu saraksts, ar norādi uz informācijas pieejamību tiešsaistē, citi izmantotie informācijas avoti. | 1 | 5 (piecu) nedēļu laikā no līguma noslēgšanas dienas |
| 2. | 2. progresa ziņojums „Ziņojums par interviju rezultātiem”, kas ietver:  2.1. Informācija par ekspertu intervijām – (a) ekspertu saraksts (kontaktinformācija, pamatojums izvēlei), (b) ekspertu interviju vadlīnijas, (c) pārskats par ekspertu interviju rezultātiem, kas ietver ekspertu teiktā citātus, identificējot respondentu, un interviju satura analītisku izvērtējumu.  2.2. Informācija par intervijām ar nereģistrētā laulībā dzīvojošiem partneriem – (a) respondentu saraksts (galvenie sociāli demogrāfiskie rādītāji), (b) interviju vadlīnijas, (c) pārskats par interviju rezultātiem, kas ietver anonīmus respondentu teiktā citātus un analītisku interviju satura izvērtējumu.  Ziņojumam jāpievieno – ekspertu un nereģistrētā laulībā dzīvojošu partneru interviju transkripcijas un ieraksti CD, mp3 formātā. | 1 | 12 (divpadsmit) nedēļu laikā no līguma noslēgšanas dienas |
| 3. | 3. progresa ziņojums „Ziņojums par aptaujas rezultātiem”. Ziņojums ietver: (a) aptaujas metodoloģijas aprakstu un (b) pārskatu par aptaujas rezultātiem.  Ziņojumam jāpievieno: (a) izlases izveides apraksts, (b) aptaujas anketa latviešu un krievu valodā, (c) aptaujas datu fails SPSS formātā ar Unicode formatējumu teksta mainīgajiem un daļēji atvērtajiem jautājumiem; (d) datu fails par izlasē iekļauto adrešu apmeklējumiem un iznākumu (notikušas/ nenotikušas intervijas un to nerespondences iemesli).  Pasūtītājs izlases kārtībā var pieprasīt respondentu kontaktinformāciju, lai konstatētu interviju veikšanu un kontrolētu darba kvalitāti; (e) aptaujas lauka darba atskaite latviešu valodā. | 1 | 20 (divdesmit) nedēļu laikā no līguma noslēgšanas dienas |
| 4. | Gala ziņojums, kas ietver visas pētījuma ietvaros iegūtās informācijas integrētu analīzi un uz tās pamata izstrādātus priekšlikumus sociālās politikas un tiesiskā regulējuma izmaiņām. | 1 | 4 (četru) nedēļu laikā no 3. progresa ziņojuma iesniegšanas, bet ne vēlāk kā līdz līguma termiņa darbības beigām |

2.2. IZPILDĪTĀJS regulāri, ne retāk kā reizi mēnesī elektroniski informē PASŪTĪTĀJU (līguma 5.2.punktā minēto pārstāvi) par Pakalpojuma izstrādes progresu, t.sk. par plānotajām aktivitātēm un paveikto.

2.3. PASŪTĪTĀJS pārbauda katru IZPILDĪTĀJA iesniegto nodevumu un:

2.3.1. ja IZPILDĪTĀJA veiktie pakalpojumi un iesniegtais nodevums atbilst Līguma, iepirkuma Tehniskās specifikācijas un IZPILDĪTĀJA piedāvājuma prasībām, apstiprina un paraksta pieņemšanas-nodošanas aktu. Pieņemšanas-nodošanas akta projektu sagatavo IZPILDĪTĀJS;

2.3.2. ja nodevuma pārbaudes laikā konstatēta Pakalpojuma vai nodevuma neatbilstība šī Līguma nosacījumiem, PASŪTĪTĀJS pēc iespējas īsākā termiņā, bet ne vēlāk kā 5 (piecu) darba dienu laikā rakstiski informē IZPILDĪTĀJU par pretenzijām attiecībā uz iesniegto nodevumu, kā arī nepieciešamajiem papildinājumiem un labojumiem tajā un norāda termiņu trūkumu novēršanai. Trūkumu novēršanas termiņš tiek noteikts, vienojoties PASŪTĪTĀJAM un IZPILDĪTĀJAM, bet nevar būt garāks par 5 (piecām) darba dienām.

2.4. Pēc nepieciešamo papildinājumu vai labojumu veikšanas IZPILDĪTĀJS iesniedz PASŪTĪTĀJAM precizēto nodevumu, un PASŪTĪTĀJS atkārtoti pārbauda nodevumu šī līguma 2.3. punktā noteiktajā kārtībā. Ja iesniegtais nodevums neatbilst PASŪTĪTĀJA norādītajiem papildinājumiem un labojumiem, PUSES sagatavo defektācijas aktu, kurā konstatē trūkumus, un vienojas par to novēršanas termiņu, kas nevar būt garāks par 5 (piecām) darba dienām.

2.5. IZPILDĪTĀJAM ir pienākums patstāvīgi segt visas izmaksas, kas tam radušās saistībā ar papildinājumiem un labojumiem, kas veicami nodevumā saskaņā ar PASŪTĪTĀJA norādījumiem.

2.6. Ja PASŪTĪTĀJS kavējas pieņemt nodevumu un 5 (piecu) darba dienu laikā nepaziņo IZPILDĪTĀJAM par jebkādu neatbilstību, tiek uzskatīts, ka PASŪTĪTĀJS to ir pieņēmis un PASŪTĪTĀJAM nav iebildumu par iesniegto nodevumu.

2.7. Ja PASŪTĪTĀJS atkārtoti konstatē iesniegtā nodevuma neatbilstību PASŪTĪTĀJA norādījumiem vai IZPILDĪTĀJS saskaņotajos termiņos nenovērš nepilnības, kā arī, ja IZPILDĪTĀJS atkārtoti neiesniedz nodevumu noteiktajā termiņā un kvalitātē, PASŪTĪTĀJS ir tiesīgs atteikties no nodevuma pieņemšanas, kā arī vienpusēji atteikties no turpmākas Pakalpojuma saņemšanas un vienpusēji izbeigt šo Līgumu.

**3. Līguma summa un norēķinu kārtība**

3.1. Līguma summa ir EUR 18 692,00 (astoņpadsmit tūkstoši seši simti deviņdesmit divi eiro un 00 centi) un PVN 21% apmērā – EUR 3 925,32 (trīs tūkstoši deviņi simti divdesmit pieci eiro un 32 centi), kas kopā sastāda EUR 22 617,32 (divdesmit divi tūkstoši seši simti septiņpadsmit eiro un 32 centi), (turpmāk – Līguma cena). Līguma cena ietver visas izmaksas, kas saistītas ar Pakalpojuma izpildi pilnā apjomā, un PASŪTĪTĀJS ir atbrīvots no jebkādu papildus izdevumu vai izmaksu atlīdzības pienākuma.

3.2.  Pēc Līguma parakstīšanas PASŪTĪTĀJS, pamatojoties uz IZPILDĪTĀJA iesniegtu rēķinu, samaksā IZPILDĪTĀJAM avansu, kas nepārsniedz 20% no Līguma summas. PASŪTĪTĀJS samaksā avansu, pārskaitot naudu uz šajā Līgumā norādīto IZPILDĪTĀJA norēķinu kontu 10 (desmit) darba dienu laikā pēc IZPILDĪTĀJA rēķina saņemšanas dienas.

3.3. PASŪTĪTĀJS veic maksājumu IZPILDĪTĀJAM par šajā Līgumā noteiktajā kārtībā pieņemto Pakalpojumu, pamatojoties uz abu Pušu parakstīto Līguma 2.1.punkta 4.apakšpunktā minētā Gala ziņojuma pieņemšanas-nodošanas aktu un pēc IZPILDĪTĀJA iesniegta rēķina.

3.4. PASŪTĪTĀJS norēķinus veic, pārskaitot naudu uz šajā Līgumā norādīto IZPILDĪTĀJA norēķinu kontu 10 (desmit) darba dienu laikā pēc Gala ziņojuma pieņemšanas-nodošanas akta parakstīšanas dienas.

3.5. Visi ar Pakalpojuma sniegšanu saistītie izdevumi, kas IZPILDĪTĀJAM rodas, nodarbinot iesaistītos speciālistus, ir iekļauti šī Līguma 3.1. punktā norādītajā Līguma summā.

**4. PUŠU tiesības un pienākumi**

4.1. PASŪTĪTĀJA tiesības un pienākumi:

4.1.1. PASŪTĪTĀJS ievēro šī Līguma nosacījumus, nodrošina IZPILDĪTĀJU ar informāciju Līgumā noteiktajā apjomā, kas nepieciešama Pakalpojuma sniegšanai, kā arī nodrošina PASŪTĪTĀJA amatpersonu un citu atbildīgo darbinieku līdzdalību šī Līguma izpildē, lai nodrošinātu pienākumu izpildi no PASŪTĪTĀJA puses.

4.1.2. PASŪTĪTĀJS saskaņā ar Līgumā noteikto kārtību izskata un pārbauda IZPILDĪTĀJA sagatavoto nodevumu un citu materiālu atbilstību Līgumā noteiktajām prasībām un sniedz attiecīgus komentārus un papildinājumus vai pretenzijas Līgumā noteiktajā veidā un termiņos.

4.1.3. PASŪTĪTĀJS saskaņā ar Līgumā noteikto kārtību pieņem IZPILDĪTĀJA atbilstoši Līguma prasībām sniegto Pakalpojumu un veic par to samaksu.

4.1.4. PASŪTĪTĀJS par saviem līdzekļiem veic kontroli par Līguma izpildi, ja nepieciešams, pieaicinot speciālistus un ekspertus.

4.2. IZPILDĪTĀJA tiesības un pienākumi:

4.2.1. IZPILDĪTĀJS ievēro Līguma nosacījumus. Ja IZPILDĪTĀJS piesaista apakšuzņēmējus, apakšuzņēmēju kavējums nevar būt par attaisnojumu IZPILDĪTĀJAM noteikto nodevumu iesniegšanas termiņu neievērošanai.

4.2.2. IZPILDĪTĀJS visas šī Līguma izpildes ietvaros sagatavotos dokumentus iesniedz PASŪTĪTĀJAM gan papīra formātā, gan elektroniskā datu nesējā atbilstoši iepirkuma Tehniskajai specifikācijai.

4.2.3. Pakalpojuma izpildes gaitā IZPILDĪTĀJAM jāveic visu pētījuma materiālu un metodoloģisko dokumentu saskaņošana ar PASŪTĪTĀJU pirms to izmantošanas (ekspertu saraksts un interviju vadlīnijas, padziļināto interviju respondentu saraksts un interviju vadlīnijas, izlases izveidošanas metode, aptaujas anketa latviešu un krievu valodā).

4.3. PUSES apņemas nekavējoties rakstiski informēt viena otru par jebkādām grūtībām Līguma izpildes procesā, kas varētu aizkavēt savlaicīgu Pakalpojuma sniegšanu un Līguma izpildi.

4.4. PUSES apliecina, ka tām ir visas nepieciešamās pilnvaras un tiesības, lai slēgtu šo Līgumu, kā arī tām nav zināmi nekādi tiesiski vai faktiski šķēršļi vai iemesli, kas jebkādā veidā ietekmētu vai aizliegtu uzņemties šajā Līgumā minēto saistību izpildi.

4.5. IZPILDĪTĀJS apliecina, ka ir iepazinies ar Līguma noteikumiem un atzinis tos par saistošiem un izpildāmiem. IZPILDĪTĀJS apliecina, ka viņa rīcībā ir pietiekoši darbinieku un nepieciešamo materiālo resursu, kā arī citu līdzekļu, lai savlaicīgi un atbilstoši PASŪTĪTĀJA norādījumiem veiktu visus šajā līgumā noteiktos pienākumus.

4.6. IZPILDĪTĀJS apliecina, ka tā darbinieki vai citas personas, kas ir vai būs iesaistīti šī Līguma izpildē, ir vai tiks iepazīstināti ar nosacījumiem par konfidencialitāti pirms darba uzsākšanas.

4.7. Ja vienas PUSES saistību izpildes nokavējums ietekmē otras PUSES spējas izpildīt savas saistības un liedz otrai PUSEI veikt savlaicīgu saistību izpildi, otras PUSES saistību izpildes termiņš tiek pagarināts par pirmās PUSES nokavēto laika posmu. PUSEI, kura prasa, lai minēto apstākļu dēļ tiktu pagarināts saistību izpildes termiņš, ir pienākums iesniegt pierādījumus, kuri apliecina otras PUSES saistību izpildes nokavējuma faktu.

4.8. IZPILDĪTĀJAM ir pienākums pēc PASŪTĪTĀJA pieprasījuma nekavējoties sniegt informāciju par Pakalpojuma izpildes gaitu un rezultātiem.

4.9. PUSĒM vienojoties, tiek rīkotas klātienes sanāksmes, lai apspriestu ar Līguma izpildi saistītus jautājumus. Sanāksmes tiek protokolētas, protokolu divos eksemplāros (viens PASŪTĪTĀJA eksemplārs, otrs IZPILDĪTĀJA eksemplārs) parakstot abām PUSĒM.

**5. PUŠU sadarbība un pilnvarotās personas**

5.1. Šī līguma izpildei katra no PUSĒM nozīmē pārstāvi, kura pienākums ir vadīt un sekot šī Līguma izpildei, tai skaitā pārbaudīt un pieņemt sagatavotos dokumentus.

5.2. PASŪTĪTĀJA nozīmētais pārstāvis: konsultante Ieva Kārkliņa, tālr. (+371) 67082928, e-pasts: ieva.karklina@pkc.mk.gov.lv;

5.3. IZPILDĪTĀJA nozīmētais pārstāvis: pētnieks Māris Brants, tālr. (+371) 29486753, e-pasts: maris.brants@pkv.edu.lv.

5.4. Pārstāvju nomaiņas gadījumā otra PUSE par to tiek rakstiski informēta 3 (trīs) darba dienu laikā.

5.5. Jebkurš oficiāls paziņojums, lūgums, pieprasījums vai cita informācija (izņemot tehniskas dabas informāciju) saskaņā ar šo Līgumu tiek iesniegta rakstiski un tiek uzskatīta par iesniegtu vai nosūtītu tai pašā dienā, ja tā nosūtīta pa faksu, vai nodota personīgi otrai PUSEI, ko tas apstiprina ar parakstu vai nosūta elektroniski parakstītu vēstuli uz Līguma 13.punktā norādītajām PUŠU e-pasta adresēm. Ja paziņojums nosūtīts kā pasta sūtījums, tad uzskatāms, ka šāds sūtījums ir saņemts 7.(septītajā) dienā pēc tā nodošanas pastā. Visi paziņojumi PUSĒM tiek nosūtīti uz šajā Līgumā norādītajām adresēm. Visa sarakste par Līguma izpildes tehniskas dabas jautājumiem, kas nav saistīti ar izmaiņām Līguma nosacījumos, tiek veikta, izmantojot 5.2.punktā un 5.3.punktā norādīto kontaktpersonu e-pasta adreses.

5.6. IZPILDĪTĀJS darbu veikšanai apņemas nodrošināt profesionālu personālu, kas norādīts tā iepirkuma piedāvājumā. Ja tādu iemeslu dēļ, kas atrodas ārpus IZPILDĪTĀJA ietekmes (piemēram, darbinieka slimība), rodas nepieciešamība atsaukt vai aizstāt piedāvājumā norādīto personālu, IZPILDĪTĀJS nekavējoties nodrošina citu personu ar pielīdzināmu vai augstāku kvalifikāciju, iepriekš to rakstiski saskaņojot ar PASŪTĪTĀJU. PASŪTĪTĀJAM ir tiesības, norādot iemeslus, noraidīt IZPILDĪTĀJA piedāvāto personu un pieprasīt IZPILDĪTĀJAM nodrošināt citu, kurai ir PASŪTĪTĀJAM pieņemama kvalifikācija un pieredze. Šādā gadījumā IZPILDĪTĀJS nodrošina noraidītā personāla aizstāšanu 5 (piecu) darba dienu laikā pēc PASŪTĪTĀJA pieprasījuma par citas personas nodrošināšanu.

5.7. PASŪTĪTĀJS nepiekrīt šī līguma 5.6.punktā minētā personāla vai apakšuzņēmēju nomaiņai vai iesaistei, ja pastāv kāds no šādiem nosacījumiem:

5.7.1. IZPILDĪTĀJA piedāvātais personāls vai apakšuzņēmējs neatbilst tām iepirkuma procedūras dokumentos noteiktajām prasībām, kas attiecas uz IZPILDĪTĀJA personālu vai apakšuzņēmējiem;

5.7.2. piedāvātais apakšuzņēmējs atbilst Publisko iepirkumu likuma 82.panta piektajā daļā minētajiem pretendentu izslēgšanas nosacījumiem.

**6. Līguma izpilde**

6.1. IZPILDĪTĀJs ir izpildījis šī Līguma saistības pēc pilnīgas Pakalpojuma sniegšanas, ko apliecina Pušu parakstīti nodevumu nodošanas-pieņemšanas akti.

6.2. PASŪTĪTĀJS ir izpildījis šī Līguma saistības pēc šī Līguma 3.1.punktā minētās Līguma summas samaksas, ja vien Līgums netiek izbeigts pirms tā darbības termiņa beigām, pamatojoties uz šī Līguma 2.7.punktu. Līguma pirmstermiņa laušanas gadījumā PASŪTĪTĀJS ir izpildījis savas saistības, kad samaksājis proporcionāli par šajā Līgumā noteiktajā kārtībā pieņemtajiem nodevumiem.

**7. Atbildība**

7.1. IZPILDĪTĀJS veic Pakalpojumu šajā Līgumā noteiktajā apjomā un termiņā un atbilstoši PASŪTĪTĀJA norādījumiem, kuri balstās uz iepirkuma Tehniskās specifikācijas prasībām un izpildītāja piedāvājumu.

7.2. IZPILDĪTĀJS garantē, ka Pakalpojumu sniegs rūpīgi, profesionāli un prasmīgi. IZPILDĪTĀJS apņemas novērst jebkuru neatbilstību iepirkuma Tehniskās specifikācijas prasībām un tā piedāvājumam ar nosacījumu, ka PASŪTĪTĀJS rakstveidā informē IZPILDĪTĀJu šajā Līgumā noteiktajā kārtībā.

7.3. Noteikto termiņu, par kuriem PUSES ir vienojušās saskaņā ar šī līguma 2.1.punktu, neievērošanas gadījumā IZPILDĪTĀJa vainas dēļ, kā arī šī Līguma 2.4.punktā noteiktajā gadījumā tas apņemas maksāt līgumsodu 0,2 % apmērā no Līguma summas par katru nokavēto dienu, bet ne vairāk kā 10 % no Līguma summas.

7.4. Šī Līguma 2.4.punktā minētajā gadījumā, ja IZPILDĪTĀJS nenovērš trūkumus, PASŪTĪTĀJAM ir tiesības nesamaksāt šī Līguma 3.1.punktā noteikto Līguma summu pilnā apmērā, atbilstoši konstatētajiem trūkumiem saskaņā ar defektācijas aktu.

7.5. Ja Līgums tiek lauzts sakarā ar IZPILDĪTĀJA saistību neizpildi, Pakalpojuma pienācīgu neizpildi vai neizpildi pilnā saistību apmērā vai ja IZPILDĪTĀJS atkāpjas no šī Līguma izpildes, papildus šī Līguma 7.3.punktam IZPILDĪTĀJS atmaksā PASŪTĪTĀJAM samaksāto avansu tādā apmērā, kādā tas nav dzēsts ar iepriekš pieņemtajiem nodevumiem.

7.6. Līgumsoda samaksa šī Līguma 7.3.punktā norādītajā gadījumā neatbrīvo IZPILDĪTĀJU no tā saistību pilnīgas izpildes.

7.7. Ja Līgums tiek izbeigts sakarā ar šī Līguma 2.7.punktā minētajiem apstākļiem, IZPILDĪTĀJS maksā līgumsodu 5 % apmērā no šī Līguma summas (3.1.punkts).

7.8. Noteikto termiņu, par kuriem PUSES ir vienojušās saskaņā ar šī Līguma 3.4.punktu, neievērošanas gadījumā PASŪTĪTĀJA vainas dēļ, tas apņemas maksāt līgumsodu 0,2 % apmērā no Līguma summas par katru nokavēto dienu, bet ne vairāk kā 10 % no Līguma summas.

**8. Konfidencialitātes noteikumi**

8.1. Visa un jebkāda informācija, ko PASŪTĪTĀJS sniedz IZPILDĪTĀJAM šī Līguma izpildes laikā vai arī tā tiek atklāta, pildot darba pienākumus, un šī Līguma izpildes rezultāti, kā arī jebkura šīs informācijas daļa, tai skaitā, bet ne tikai informācija par PASŪTĪTĀJA darbību, finanšu stāvokli, tehnoloģijām, t.sk. rakstiska, mutiska, datu formā uzglabāta, audio – vizuāla un jebkurā citā veidā uzglabāta informācija, kā arī informācija par šī Līguma izpildi tiek atzīta un uzskatīta par konfidenciālu.

8.2. Izpildītājam nav tiesību izpaust informāciju, kas Pakalpojuma sniegšanas laikā gūta no Pasūtītāja, trešajām personām bez Pasūtītāja rakstiskas piekrišanas saņemšanas. Izpildītājam ar vislielāko rūpību un uzmanību ir jārūpējas par informācijas drošību un aizsardzību.

8.3. Izpildītāja pienākums ir nodrošināt, ka tā amatpersonas, darbinieki, konsultanti un citas atbilstošas personas, kuras izmantos Pakalpojuma izpildes laikā iegūto informāciju, saņems un izmantos to vienīgi šī Līguma izpildes nodrošināšanai un tikai nepieciešamajā apjomā, kā arī uzņemsies un ievēros vismaz tādas pašas konfidencialitātes saistības, kādas ir noteiktas Izpildītājam šajā Līgumā.

8.4. PASŪTĪTĀJA informācijas izpaušana netiks uzskatīta par Līguma noteikumu pārkāpumu, ja informācija tiek izpausta Latvijas Republikas normatīvajos aktos noteiktajos gadījumos, apjomā un kārtībā.

8.5. Šīs Līguma sadaļas noteikumi ir spēkā arī pēc Līguma darbības termiņa beigām vai tam zaudējot spēku, bez termiņa ierobežojumiem.

8.6. PASŪTĪTĀJAM ir tiesības publiskot informāciju plašsaziņas līdzekļos par šī Līguma neizpildi vai nekvalitatīvu izpildi, ja ir iestājušies Līguma 2.3.2. vai 2.7.punktā minētie apstākļi. IZPILDĪTĀJS piekrīt, ka tam nav tiesību celt jebkāda veida pretenzijas par PASŪTĪTĀJA darbībām, ko tas piemērojis šī punkta ietvaros.

8.7. IZPILDĪTĀJAM nav atļauts izmantot PASŪTĪTĀJA nosaukumu un dalību šī Līguma izpildē komerciālos, t.sk. reklāmas nolūkos.

**9. Autortiesību noteikumi**

9.1. Visi pakalpojuma sniegšanas rezultātā iegūtie dati visos to formātos, kā arī autortiesību subjektu mantiskās tiesības uz Līguma izpildes ietvaros radītiem darbiem, kas tiek nodoti PASŪTĪTĀJAM, pāriet PASŪTĪTĀJAM ar attiecīgo objektu apmaksas dienu un ir PASŪTĪTĀJA ekskluzīvs īpašums bez laika termiņa un teritorijas ierobežojuma. Pasūtītājs ir tiesīgs ar tiem rīkoties brīvi bez saskaņošanas ar IZPILDĪTĀJU.

9.2. Izpildītājs garantē, ka sniegto pakalpojumu un piegādāto nodevumu izstrādē netiks pieļauti autortiesību pārkāpumi.

9.3. Pasūtītājs drīkst nodot tālāk trešajām personām 9.1.punktā ietvertās tiesības, kuras attiecas uz Pakalpojumu nodevumiem, tomēr minētās personas šīs tiesības nedrīkst nodot tālāk.

9.4. PASŪTĪTĀJS garantē, ka sensitīvā informācija, kas Līguma izpildes laikā nonāks tā rīcībā (interviju transkripti un ieraksti, respondentu kontaktinformācija) tiks izmantota tikai darba veikšanas fakta, apjoma un kvalitātes kontrolei. Tā netiks tālāk apstrādāta, analizēta un nodota trešajām personām. Minētajai informācijai ne Līguma darbības laikā, ne pēc tā nevarēs piekļūt personas, kuru pienākumos neietilps pētījuma veikšanas fakta, apjoma un kvalitātes kontrole. PASŪTĪTĀJS uzņemas atbildību par jebkādu kaitējumu, kas varētu rasties pētījuma dalībniekiem, ja šis Līguma punkts tiktu pārkāpts.

9.5. IZPILDĪTĀJS garantē, ka sensitīvā informācija par pētījuma dalībniekiem, kas Līguma izpildes laikā nonāks tā rīcībā, tiks izmantota tikai pētījuma veikšanai. Tā netiks nodota trešajām personām, izņemot PASŪTĪTĀJU. Minētajai informācijai ne Līguma darbības laikā, ne pēc tā nevarēs piekļūt personas, kuru pienākumos neietilps pētījuma veikšana. IZPILDĪTĀJS uzņemas atbildību par jebkādu kaitējumu, kas varētu rasties pētījuma dalībniekiem, ja šis Līguma punkts tiktu pārkāpts.

**10.  Nepārvaramas varas apstākļi**

10.1. Nepārvarama vara nozīmē jebkādu neparedzamu ārkārtas situāciju vai notikumu, kas ir ārpus PUŠU kontroles un nav radušies to kļūdas vai nevērīgas rīcības rezultātā, kas kavē vienu no PUSĒM veikt kādu no tā šajā Līgumā noteiktajiem pienākumiem un no kuriem nav bijis iespējams izvairīties, veicot pienācīgus piesardzības pasākumus. Nepārvarama vara Līguma izpildē ir arī ar normatīvu aktu noteikta Valsts kases maksājumu aizkavēšana, politiskā situācija, t.sk. valdības lēmumi. PUSE, kura nav spējusi pildīt savas saistības, par nepārvaramas varas apstākļiem nevar minēt iekārtu vai materiālu defektus, kā arī IZPILDĪTĀJA apakšuzņēmēju kavējumus (ja vien minētās problēmas neizriet tieši no nepārvaramas varas), darba strīdus un streikus.

10.2. Ja kāda no PUSĒM nav spējīga izpildīt Līguma saistības tādu no PUSĒM neatkarīgu apstākļu dēļ, kurus iepriekš nebija iespējams paredzēt, tad šī Līguma izpilde tiek atlikta līdz attiecīgo apstākļu darbības beigām, bet ne uz ilgāku laiku kā uz 2 (diviem) mēnešiem.

10.3. PUSE, kurai kļuvis neiespējami izpildīt saistības minēto apstākļu dēļ, 2 (divu) darba dienu laikā mutiski informē otru PUSI par šādu apstākļu rašanos vai izbeigšanos un 5 (piecu) darba dienu laikā iesniedz rakstisku paziņojumu par minēto apstākļu rašanos vai izbeigšanos kopā ar pierādījumiem par nepārvaramas varas apstākļu iestāšanos. Ja paziņojums nav izdarīts paredzētajā laikā, vainīgā PUSE zaudē tiesības atsaukties uz nepārvaramu varu.

10.4. Nepārvaramas varas gadījumā šajā Līgumā noteiktais nodevumu iesniegšanas un samaksas termiņš, neveicot līgumsoda aprēķinu, tiek pagarināts attiecīgi par tādu laika periodu, par kādu šie nepārvaramas varas apstākļi ir aizkavējuši Līguma izpildi.

**11.  strīdu izskatīšanas kārtība**

11.1. PUŠU domstarpības, kas saistītas ar Līgumā paredzēto saistību izpildi, risina vienošanās ceļā. Vienošanos noformē rakstiski, un tā stājas spēkā pēc abpusējas parakstīšanas un kļūst par šī Līguma neatņemamu sastāvdaļu.

11.2. Ja PUSES nevar vienoties sarunu ceļā 60 (sešdesmit) dienu laikā, strīdu nodod izskatīšanai Latvijas Republikas tiesā Latvijas Republikas normatīvajos aktos noteiktajā kārtībā.

11.3. Strīdi vai domstarpības PUŠU starpā neatbrīvo tās no šajā Līgumā paredzēto saistību izpildes.

**12. Noslēguma noteikumi**

12.1. Līgums stājas spēkā dienā, kad to parakstījušas abas PUSES, un darbojas līdz saistību pilnīgai izpildei.

12.2. Par Līguma grozījumiem un papildinājumiem PUSES vienojas rakstiski, tie stājas spēkā pēc abpusējas parakstīšanas un kļūst par Līguma neatņemamu sastāvdaļu.

12.3. Pirms Līguma darbības termiņa beigām PUSES šo Līgumu var izbeigt, rakstiski vienojoties. PASŪTĪTĀJAM ir tiesības izbeigt Līgumu vienpusēji šī Līguma 2.4. un 2.7.punktā minētajā gadījumā.

12.4. Līgums sastādīts valsts valodā uz 7 (septiņām) lapām ar pielikumiem – iepirkuma Tehnisko specifikāciju uz 6 (sešām) lapām un IZPILDĪTĀJA piedāvājumu uz 34 (trīsdesmit četrām) lapām un parakstīts 2 (divos) eksemplāros ar vienādu juridisko spēku, katrai PUSEI pa vienam eksemplāram.

**13. PUŠU REKVIZĪTI UN PARAKSTI**

|  |  |
| --- | --- |
| PASŪTĪTĀJS: | IZPILDĪTĀJS: |
| Pārresoru koordinācijas centrs  Reģ.nr. 90009682011  Adrese: Brīvības bulvāris 36  Rīga, LV-1520  Norēķinu rekvizīti:  Valsts kase, kods: TRELLV21  Konta Nr. LV14TREL2250675001000  Tālr./Fakss: 67082811/ 67082996  e-pasts: pkc@pkc.mk.gov.lv  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Vadītājs Pēteris Vilks | SIA „Projektu un kvalitātes vadība”  Reģ.nr. 40003803078  Adrese: Ūnijas iela 25, Rīga, LV – 1039  Norēķinu rekvizīti:  A/S „Swedbank”, kods: HAVALV22  Konta Nr.LV97HABA0551012398848  Tālr./Fakss: 26474638  e-pasts: evija.eglite@gmail.com  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Valdes locekle Evija Eglīte |